ಚಂದಲಾಪುರ: ಸೋಂಕು ತಡೆಗೆ ಮಾದರಿ ನಡೆ ಚಂದಲಾಪುರ ಸುರಪುರ: ತಾಲ್ಲೂಕಿನ ಚಂದಲಾಪುರ ಗ್ರಾಮದಲ್ಲಿ ಯುವಜನರ ಪರಿಶ್ರಮದ ಫಲವಾಗಿ ಸೋಂಕು ನಿಯಂತ್ರಣದಲ್ಲಿದೆ. ಇದಕ್ಕೆ ಪೂರಕವಾಗಿ ಗ್ರಾಮಸ್ಥರು ಸರ್ಕಾರ ಸೂಚಿಸಿರುವ ನಿಯಮಗಳನ್ನು ತಪ್ಪದೇ ಪಾಲಿಸುತ್ತಿದ್ದು, ಕೊರೊನಾದ ಹಾವಳಿ ಇಲ್ಲಿ ತಟ್ಟಿಲ್ಲ! 400 ಮನೆಗಳುಳ್ಳ ಚಂದಲಾಪುರ ಗ್ರಾಮದ ಜನಸಂಖ್ಯೆ 1600ಕ್ಕೂ ಹೆಚ್ಚು. ಎಲ್ಲ ಗ್ರಾಮಗಳಂತೆ ಇಕ್ಕಟ್ಟಾದ ಮನೆಗಳಿವೆ. ಆದರೆ, ಗ್ರಾಮಸ್ಥರು ಮನೆ ಸುತ್ತಮುತ್ತಲಿನ ಪರಿಸರ ಶುಚಿಯಾಗಿ ಇಟ್ಟುಕೊಂಡಿದ್ದಾರೆ. ಎಲ್ಲರೂ ಸುರಕ್ಷಿತ ಅಂತರ ಕಾಪಡುತ್ತಾರೆ. ಅನಗತ್ಯವಾಗಿ ಮನೆಯಿಂದ ಹೊರಗಡೆ ಹೋಗುವುದಿಲ್ಲ. ಮನೆಯಿಂದ ಹೊರಬಂದರೆ, ಮಾಸ್ಕ್ ಧರಿಸುತ್ತಾರೆ. ಎಲ್ಲರೂ ಏಕಕಾಲಕ್ಕೆ ಹೋಗಿ ಮಾರುಕಟ್ಟೆಗೆ ದಿನಸಿ, ತರಕಾರಿ ತರುವುದಿಲ್ಲ. ವಾರಕ್ಕೊಮ್ಮೆ ಮನೆಯ ನಿರ್ದಿಷ್ಟ ಯುವಜನರು ಮಾತ್ರ ದಿನಸಿ ಖರೀದಿಸಿ, ಮರಳುತ್ತಾರೆ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಸ್ನಾನ ಮಾಡಿದ ಬಳಿಕವೇ ಎಲ್ಲರೂ ಮನೆಯೊಳಗೆ ಪ್ರವೇಶಿಸುತ್ತಾರೆ. ಇಲ್ಲಿನ ಹೆಚ್ಚಿನ ಕುಟುಂಬಗಳು ಕೃಷಿಯನ್ನು ಅವಲಂಬಿಸಿದ್ದು, ಬಹುತೇಕರು ತಮ್ಮ ಹೊಲಗಳಲ್ಲಿ ಗುಡಿಸಲುಗಳನ್ನು ಹಾಕಿಕೊಂಡಿದ್ದಾರೆ. ಬೆಳಿಗ್ಗೆಯೆ ಬುತ್ತಿ ಕಟ್ಟಿಕೊಂಡು ಹೊಲಕ್ಕೆ ಹೊರಟರೆ, ಸಂಜೆಯೇ ಸಂಜೆಯೇ ಮನೆಗೆ ಮರಳುವರು. ಕೊರೊನಾ ಸೋಂಕು ಇಲ್ಲಿ ಹರಡದಿರಲು ಇದು ಕೂಡ ಪ್ರಮುಖ ಕಾರಣ ಎಂದುಗ್ರಾಮಸ್ಥರು ತಿಳಿಸಿದರು. ಗ್ರಾಮದ ಯುವಜನರು ಜನಪ್ರತಿನಿಧಿಗಳ ಮನವೊಲಿಸಿ ಈಚೆಗೆ ಇಡೀ ಗ್ರಾಮಕ್ಕೆ ಸೋಂಕು ನಿವಾರಣಾ ದ್ರಾವಣ ಸಿಂಪಡಿಸಿದ್ದಾರೆ. ಎಲ್ಲರಿಗೂ ಮಾಸ್ಕ್ ವಿತರಿಸಿದ್ದಾರೆ. ಅನಿವಾರ್ಯ ಹೊರತುಪಡಿಸಿ ಬೇರೆ ಯಾವುದೇ ಕಾರಣಕ್ಕೂ ಊರಿಗೆ ಹೋಗುವುದು ಬೇಡ ಎಂದು ಗ್ರಾಮಸ್ಥರ ಮನವೊಲಿಸಿದ್ದಾರೆ. ದಿನಸಿ ಇತರ ಅಗತ್ಯ ವಸ್ತುಗಳು ಕಡಿಮೆ ಬಿದ್ದರೆ, ಇತರ ಮನೆಯವರು ಸಹಾಯ ಮಾಡುತ್ತಾರೆ. ಎಲ್ಲೆಡೆಯಂತೆ ಈ ಗ್ರಾಮದ 200 ಕ್ಕೂ ಹೆಚ್ಚು ಕೂಲಿ ಕಾರ್ಮಿಕರು ಗುಳೆ ಹೋಗುತ್ತಾರೆ. ಸೋಂಕು ಆರಂಭವಾಗುವ ಲಕ್ಷಣ ಕಂಡು ಬಂದ ತಕ್ಷಣ ಗ್ರಾಮದ ಯುವಕರು ಅವರನ್ನು ಊರಿಗೆ ಕರೆಸಿಕೊಂಡು ಬಿಡುತ್ತಾರೆ. ದೊಡ್ಡ ನಗರಗಳಲ್ಲೆ ಇರ ಬಯಸುವ ಕಾರ್ಮಿಕರಿಗೆ ಸೋಂಕು ಪೂರ್ಣ ನಿಯಂತ್ರಣ ಬಂದ ಮೇಲೆಯೇ ಗ್ರಾಮಕ್ಕೆ ಬನ್ನಿ ಎಂದು ತಿಳಿಸುತ್ತಾರೆ. ಕಳೆದ ವರ್ಷ 150ಕ್ಕೂ ಹೆಚ್ಚು ಕೂಲಿ ಕಾರ್ಮಿಕರಿಗೆ ಯುವಕರು ಪರಿಶ್ರಮ ಪಟ್ಟು ನರೇಗಾ ಯೋಜನೆಯಲ್ಲಿ ಕೆಲಸ ಕೊಡಿಸಿದ್ದರು. ಈ ಬಾರಿ ನರೇಗಾ ಇನ್ನು ಆರಂಭವಾಗಿಲ್ಲ. ಪ್ರಾರಂಭವಾದ ಮೇಲೆ ಕೆಲಸ ಕೊಡಿಸುವ ಭರವಸೆ ನೀಡಿದ್ದಾರೆ. ಈ ಎಲ್ಲ ಕಾರಣಗಳಿಗಾಗಿ ಚಂದಲಾಪುರ ಇದುವರೆಗೆ ಕೊರೊನಾ ಇಲ್ಲಿ ತಟ್ಟಿಲ್ಲ. ಚಂದಲಾಪುರ ಗ್ರಾಮದಲ್ಲಿ ಈ ಹಿಂದೆ 6 ಕೋವಿಡ್ ಪ್ರಕರಣಗಳು ಧೃಢಗೊಂಡಿದ್ದವು. ಎಲ್ಲರಿಗೂ ಸೌಮ್ಯ ಲಕ್ಷಣಗಳಿದ್ದು, ಅವರು ಗಣಮುಖರಾಗಿದ್ದಾರೆ. ಸದ್ಯ ಈ ಗ್ರಾಮದಲ್ಲಿ ಕೊರೊನಾ ಸೋಂಕಿತರಿಲ್ಲ ಎಂದು ಹೆಮನೂರ ಪ್ರಾಥಮಿಕ ಆರೋಗ್ಯ ಕೇಂದ್ರದ ವೈದ್ಯಾಧಿಕಾರಿ ಡಾ.ಸಿದ್ದಯ್ಯ ಚಿಕ್ಕಮಠ ತಿಳಿಸಿದರು. ಸಿದ್ಧಗಂಗಾ ಮಠದ ನಂಟು: ತುಮಕೂರಿನ ಸಿದ್ಧಗಂಗಾ ಮಠದಲ್ಲಿ ಗ್ರಾಮದ 200ಕ್ಕೂ ಜನ ಅಭ್ಯಾಸ ಮಾಡಿದ್ದಾರೆ. ಸೇನೆ, ರೇಲ್ವೆ, ಆರ್ಟಿಓ, ನಗರಾಡಳಿತ, ಶಿಕ್ಷಣ, ಜೆಸ್ಕಾಂ ಇತರ ಇಲಾಖೆಗಳಲ್ಲಿ ದೊಡ್ಡ ದೊಡ್ಡ ಹುದ್ದೆಗಳಲ್ಲಿ ಇದ್ದಾರೆ. ಉಳಿದ ಯುವಕರು ಗ್ರಾಮದ ರಕ್ಷಣೆಗೆ ನಿಂತಿದ್ದಾರೆ. ಸಿದ್ಧಗಂಗಾ ಮಠದಲ್ಲಿ ಕಲಿಸಿದ ಶಿಸ್ತು, ಪರೋಪಕಾರ ಭಾವನೆ ಇವೆಲ್ಲವೂ ಈಗ ಕೆಲಸಕ್ಕೆ ಬರುತ್ತಿವೆ. ಭಾರತೀಯ ಸೇನೆಯಲ್ಲಿ ಪ್ಯಾರಾ ಕಮಾಂಡರ್ ಆಗಿರುವ ನಿಂಗಣ್ಣ ಒಂಟೂರು ಈಗ ಗ್ರಾಮಕ್ಕೆ ಬಂದಿದ್ದು ಯುವಕರ ಜೊತೆ ಕೈಜೋಡಿಸಿದ್ದಾರೆ. ನಮ್ಮ ನಿರ್ಲಕ್ಷ್ಯದಿಂದಲೆ ಕೊರೊನಾ ಹರಡುತ್ತಿದೆ. ಕೋವಿಡ್ ಮಾರ್ಗಸೂಚಿಗಳನ್ನು ತಪ್ಪದೆ ಪಾಲಿಸಿದರೆ ಕೊರೊನಾ ನಮ್ಮತ್ತ ಸುಳಿಯುವುದಿಲ್ಲ. ಕೊರೊನಾಕ್ಕೆ ಹೆದರಬೇಡಿ. ಧೈರ್ಯದಿಂದ ಇರಿ. ನಮ್ಮ ಸುರಕ್ಷತೆ ನಮ್ಮ ಕೈಯಲ್ಲಿ ಇದೆ ಎನ್ನುತ್ತಾರೆ ಅವರು.